
	«Εκεί που σμίγουν οι καιροί»

Διεθνές Επιστημονικό Συνέδριο αφιερωμένο στη μνήμη του Μιχάλη Πιερή

Σπίτι της Κύπρου
24 & 25 Νοεμβρίου 2022

Την Παρασκευή 25 Νοεμβρίου 2022, ολοκληρώθηκε, με μεγάλη επιτυχία, στο Σπίτι της Κύπρου στην Αθήνα, το Διεθνές Επιστημονικό Συνέδριο με τίτλο, «Εκεί που σμίγουν οι καιροί».

Τιμώντας τη μνήμη του Μιχάλη Πιερή στην πρώτη επέτειο του θανάτου του, το συνέδριο διοργάνωσαν, το Υφυπουργείο Πολιτισμού (Πολιτιστικές Υπηρεσίες) σε συνεργασία με το Πολιτιστικό Κέντρο «Μιχάλης Πιερής» του Πανεπιστημίου Κύπρου, το Θεατρικό Εργαστήρι Πανεπιστημίου Κύπρου, την Πρεσβεία της Κύπρου στην Ελλάδα-Σπίτι της Κύπρου, και το Εθνικό και Καποδιστριακό Πανεπιστήμιο Αθηνών: το Τμήμα Φιλολογίας της Φιλοσοφικής Σχολής, το Τμήμα Επικοινωνίας και Μέσων Μαζικής Ενημέρωσης, και υπό την αιγίδα της Κοσμητείας της Σχολής Οικονομικών και Πολιτικών Επιστημών.
Ο Μιχάλης Πιερής (1952-2021) υπήρξε μια πολυδιάστατη προσωπικότητα: πανεπιστημιακός δάσκαλος, ποιητής, μεταφραστής, σκηνοθέτης, θεατρικός συγγραφέας. Εξίσου πολυδιάστατο είναι το ερευνητικό του έργο: περιλαμβάνει μελέτες και εκδόσεις κειμένων από τη μεσαιωνική γραμματεία μέχρι τις μέρες μας. Σταθερά του ενδιαφέροντα, η ποίηση και το θέατρο. Σε αυτά τα δύο πεδία επικεντρώθηκαν οι ανακοινώσεις του συνεδρίου. Ο στίχος του Μιχάλη Πιερή, «Εκεί που σμίγουν οι καιροί», χρησιμοποιήθηκε ως τίτλος του συνεδρίου, επειδή απηχεί τη βαθιά του πεποίθηση ότι τα λογοτεχνικά κείμενα διέπονται από μια δυναμική που τους επιτρέπει να σχηματίζουν έναν τόπο οικείο και απρόσμενο, φιλόξενο και διαρκώς μεταβαλλόμενο: εκεί συναιρούνται οι εποχές και συναντιούνται οι άνθρωποι, σε έναν διαρκώς ανοιχτό διάλογο.

Στην έναρξη του Συνεδρίου, την Πέμπτη 24 Νοεμβρίου 2022, χαιρετισμό απηύθυναν, ο Πρέσβης της Κυπριακής Δημοκρατίας κ. Κυριάκος Κενεβέζος, ο Πρύτανης του Πανεπιστημίου Κύπρου, κ. Τάσος Χριστοφίδης,  η Αναπληρώτρια Διευθύντρια των Πολιτιστικών Υπηρεσιών του Υφυπουργείου Πολιτισμού κ. Νάντια Στυλιανού, ο Κοσμήτορας της Σχολής Οικονομικών και Πολιτικών Επιστημών του ΕΚΠΑ, κ. Νικόλαος Ηρειώτης και η Πρόεδρος του Τμήματος Φιλολογίας της Φιλοσοφικής Σχολής του ΕΚΠΑ, κ. Θεοδώρα Αντωνοπούλου.
Στο συνέδριο συμμετείχαν, με πολύ ενδιαφέρουσες ανακοινώσεις, διακεκριμένοι Νεοελληνιστές και Καθηγητές από Πανεπιστήμια της Ελλάδας, της Κύπρου της Ευρώπης και της Αυστραλίας:

Diana Haas (Ομ. Καθηγήτρια Πανεπιστημίου Πατρών), «Κ. Π. Καβάφης: ανέκδοτο αυτοσχόλιο στο ποίημα “Κίμων Λεάρχου, 22 ετών, σπουδαστής Ελληνικών γραμμάτων (εν Κυρήνη)”» | Διονύσης Καψάλης (Ποιητής, μεταφραστής), «“Παθητική πλάνη”: το σχήμα της καβαφικής ποίησης» | Paola Maria Minucci (Ομ. Καθηγήτρια Πανεπιστημίου Sapienza Ρώμης), «Τα χρώματα στην ποίηση του Καβάφη» | Matthias Kappler (Πανεπιστήμιο Ca’ Foscari, Βενετία) – Σταματία Λαουμτζή (Πανεπιστήμιο Κύπρου), «“Κυττάζοντας ένα οπάλλιο μισό γκρίζο”. Οι πολύτιμοι λίθοι στην ποίηση του Κ. Π. Καβάφη» | Hero Hokwerda (Νεοελληνιστής, μεταφραστής), «Miscellanea Cavaphica» | Γιάννης Λεοντάρης (Πανεπιστήμιο Πελοποννήσου), «Η σκηνική συνθήκη της λεκτικής σύγκρουσης: από την ασυμβατότητα στην αλληλοεξόντωση» | Fatima Eloeva  (Πανεπιστήμιο του Vilnius, Λιθουανία), «“Του μυστικού θιάσου”. Το θέατρο του Μιχάλη Πιερή» | Μαριλίζα Μητσού (École des hautes études en sciences sociales, Παρίσι), «Θέατρο και προφορική παράδοση» | Ulrich Moennig (Πανεπιστήμιο Αμβούργου, Γερμανία), «Οι μεταμορφώσεις της Αλεπούς» | Στέφανος Κακλαμάνης (Εθνικό και Καποδιστριακό Πανεπιστήμιο Αθηνών), «Για την πέρδικα του Λολίνου» | Μαρίνα Ροδοσθένους-Μπαλάφα (Πανεπιστήμιο Λευκωσίας) «“Σκοτεινό φως”: Η λειτουργία του οξύμωρου και του παράδοξου στην τραγωδία του Χορτάτση, “Ερωφίλη”» | Κώστας Γουλιάμος (Ευρωπαϊκό Πανεπιστήμιο Κύπρου), «Η γνωσιολογική ερμηνεία του Μιχάλη Πιερή για τον “Ερωτόκριτο”» | Renata Lavagnini (Ομ. Καθηγήτρια Πανεπιστημίου Palermo, Ιταλία), «Οι ξερολιθιές της Έλλης Παπαδημητρίου και η Κύπρος» | Μάρθα Βασιλειάδη (Αριστοτέλειο Πανεπιστήμιο Θεσσαλονίκης), «Το παράθεμα στην ρητορική του επιστολικού λόγου: η περίπτωση Σεφέρη» | Ερατοσθένης Γ. Καψωμένος (Ομ. Καθηγητής Πανεπιστημίου Ιωαννίνων), «Διακριτικά γνωρίσματα και πολιτισμική αυτοσυνειδησία στην κυπριακή λογοτεχνία» | Βρασίδας Καραλής (Πανεπιστήμιο του Sydney, Αυστραλία), «Από την Φιλολογία στην Ποίηση» | Χ. Λ. Καράογλου (Ομ. Καθηγητής Αριστοτελείου Πανεπιστημίου Θεσσαλονίκης», «Θάλασσα: μεταμορφώσεις και παραλλαγές ενός μοτίβου στην ποίηση του Τάκη Σινόπουλου» | Ελένα Κουτριάνου (Πανεπιστήμιο Πελοποννήσου), «Η τεχνική του “assemblage” στην “Έρημη χώρα” του T. S. Eliot και στην ποίηση του Γιώργου Σεφέρη» | Βασίλης Λεντάκης - Έλλη Φιλοκύπρου (Εθνικό και Καποδιστριακό Πανεπιστήμιο Αθηνών), «“Ποια σπίθα σώθηκε κι ανάβει”. Ποίηση και Ιστορία στην “Αθανασία” των Γκάτσου – Χατζιδάκι» | Δημήτρης Αγγελάτος (Εθνικό και Καποδιστριακό Πανεπιστήμιο Αθηνών), «Ζωγραφικά και ποιητικά τρίπτυχα του βλέμματος: το μαχαίρι, το ανοικτάρι, το κορμί. Το “δός μου ὁρισμόν” του Μιχάλη Πιερή».
-------------------------------------------------------------

Σύνδεσμος παρακολούθησης του συνεδρίου:

https://diavlos.grnet.gr/room/1607?eventid=13120
-------------------------------------------------------------

To Συνέδριο πλαισιώθηκε καλλιτεχνικά από την παράσταση του Θ.Ε.ΠΑ.Κ.: «Νερά της Κύπρου, της Συρίας, και της Αιγύπτου». Σπουδή στον “θεατρικό” Καβάφη, επιλογή, επιμέλεια κειμένων, σκηνοθεσία, Μιχάλης Πιερής, που πραγματοποιήθηκε στο Ίδρυμα Μιχάλης Κακογιάννης (24.11.2022).

